หุ้นยุโรปปิดวานนี้พุ่งรับเจรจาหนี้กรีซส่งสัญญาณบวก
ตลาดหุ้นยุโรปปิดบวกเมื่อคืนนี้ (23 มิ.ย.) เพราะได้แรงหนุนจากมุมมองบวกที่ว่า กรีซและกลุ่มเจ้าหนี้จะสามารถทำข้อตกลงกันได้ภายในสัปดาห์นี้ ขณะที่นักลงทุนจับตาดูการประชุมยูโรกรุ๊ปและสหภาพยุโรปในระหว่างวันที่ 24-25 มิ.ย.นี้ โดยที่ประชุมจะหารือกันเกี่ยวกับประเด็นหนี้สินของกรีซ
24 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 1.2% ปิดวานนี้ (23 มิ.ย.) ที่ 398.83 จุด, ดัชนี CAC-40 ตลาดหุ้นฝรั่งเศสปิดที่ 5,057.68 จุด เพิ่มขึ้น 59.07 จุด หรือ +1.18%, ดัชนี DAX ตลาดหุ้นเยอรมันปิดที่ 11,542.54 จุด เพิ่มขึ้น 82.04 จุด หรือ +0.72% และดัชนี FTSE 100 ตลาดหุ้นลอนดอนปิดที่ 6,834.87 จุด เพิ่มขึ้น 9.20 จุด หรือ +0.13%
ตลาดหุ้นยุโรปปิดบวกติดต่อกัน 4 วันทำการ ส่วนปัจจัยบวกที่หนุนตลาดปรับตัวขึ้นเมื่อคืนนั้น มาจากมุมมองที่เป็นบวกว่า กรีซและกลุ่มเจ้าหนี้จะสามารถทำข้อตกลงกันได้ในสัปดาห์นี้ หลังจากที่นายเจอโรน ดิจเซลโบลม ประธานยูโรกรุ๊ปกล่าวว่า ข้อเสนอใหม่จากรัฐบาลกรีซที่เพิ่งได้รับล่าสุดนั้น ถือเป็นขั้นตอนในเชิงบวกในกระบวนการแก้ไขปัญหาหนี้กรีซ และอาจมีการบรรลุข้อตกลงภายในสัปดาห์นี้
นอกจากนี้ ยังมีสัญญาณบวกด้านอื่นๆเกี่ยวกับกรีซด้วยเช่นกัน รวมถึงการที่สแตนดาร์ด แอนด์ พัวร์ (S&amp;P) คาดการณ์ว่า กรีซจะยังคงอยู่ในยูโรโซนและสหภาพยุโรปในช่วงสิ้นปีนี้ ถึงแม้ว่าการบรรลุข้อตกลงกับเจ้าหนี้จะไม่ได้ช่วยแก้ไขปัญหาของประเทศก็ตาม ขณะที่ธนาคารกลางยุโรป (ECB) ได้ตัดสินใจเพิ่มเพดานเงินกู้ฉุกเฉินให้แก่ธนาคารของกรีซเป็นรอบที่ 4 เมื่อวานนี้ ซึ่งเป็นการปรับเพิ่มภายในระยะเวลาไม่ถึง 1 สัปดาห์
หุ้นแอร์ฟรานซ์-เคแอลเอ็ม พุ่งขึ้น 2.1% หลังจากมีรายงานว่ารัฐบาลเนเธอร์แลนด์อาจจะซื้อหุ้นในสายการบินแห่งนี้ เพื่อช่วยรับมือกับสายการบินคู่แข่ง, หุ้นปิโตรแฟค พุ่งขึ้น 6.2% หลังจากบริษัทคาดการณ์ว่าผลกำไรในไตรมาส 2 ปีนี้จะเพิ่มขึ้นอย่างแข็งแกร่ง ขณะที่นักลงทุนจับตาดูการประชุมยูโรกรุ๊ปและสหภาพยุโรปในระหว่างวันที่ 24-25 มิ.ย.นี้ โดยที่ประชุมจะหารือกันเกี่ยวกับประเด็นหนี้สินของกรีซ